Turkmanistonda avtomobillarning 77 bilan boshlanuvchi davlat raqamlari politsiya tomonidan olib qo‘yilmoqda

Turkmanistonning Bolqon va Dashovuz viloyatlari yo‘l harakati inspektorlari davlat raqami 77 bilan boshlanuvchi avtomobillarni to‘xtatmoqda. Bunda raqamlar olib qo‘yilmoqda, haydovchilardan esa yangi raqam olish uchun politsiya bo‘limiga borish so‘ralmoqda. Bu haqda “Motor” xabar berdi.

Dastlabki ma’lumotlarga ko‘ra, bunday raqamlardan foydalanishining taqiqlanishi ularning bundan keyin faqat mamlakat prezidenti Gurbanguli Berdimuhammedovning qarindoshlariga berilishi bilan bog‘liq. Viloyatlardagi politsiyaga joriy oyning oxiriga qadar barcha “chiroyli” raqamlarni yig‘ishtirib olish vazifasi topshirilgan.
Xabar berilishicha, taqiqning joriy qilinishiga inspektorlardan biri tomonidan Berdimuhammedovniing yaqinlaridan biri to‘xtatilgani sabab bo‘lgan. Shu munosabat bilan ichki ishlar vaziri Iskandar Mulekovga “lavozim vazifasini qoniqarsiz bajargani”, shuningdek, “quyi idoralar nazoratini bo‘shashtirgani” uchun qattiq hayfsan e’lon qilingan.